SL Uradni list Evropske unije C 121/7

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 121/05

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„MELÓN DE LA MANCHA“

ES št.: ZGP-0005-0511-06.12.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Subdirección General de Calidad Agroalimentaria y Agricultura Ecológica. Dirección General de Industria y Mercados Alimentarios. Secretaría General de Medio Rural. Ministerio de Medio Ambiente y Medio Rural y Marino Naslov: Paseo de la Infanta Isabel, 1 28071 Madrid ESPAÑA Tel. +34 913475394 Faks +34 913475410 E-naslov: —

2. Vlagatelj:

Naziv: Asociación para la promoción del melón de La Mancha Naslov: C/ Pedro Domecq, 2 13700 Tomelloso (Ciudad Real) ESPAÑA Tel. +34 926538216 Faks +34 926538217 E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Razred 1.6: sadje, zelenjava in žita, sveži ali predelani

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Melón de La Mancha“

4.2 Opis:

Melone rastlinskih sort „saccharinus“, kultivarji „Piñonet“ ali „Piel de sapo“ vseh komercialnih sort, ki se potrošnikom dostavljajo sveže.

Zaščitena geografska označba se uporablja le za melone razreda I z najmanjšo vsebnostjo sladkorja (refrakcijski indeks mesa) 13 °Brix (± 0,5 °) in težo plodu od 1,8 do 4 kg (± 0,1 kg).

Melone sort „Piñonet“ in „Piel de Sapo“ so elipsaste ali ovalne oblike.

Imajo gladko ali rahlo hrapavo lupino, povprečne debeline od 0,6 do 0,8 cm. Za melone je značilna lupina, z različno poudarjenimi vzdolžnimi rebri, ki so pri stiku s pecljem in brazgotini pestiča cveta še bolj izrazita. Lupina je zelena, z enakomernimi, srednje velikimi temnimi madeži, in postane rumena, ko sadež dozori. Sadno meso „Melón de La Mancha“ je bele ali smetanove barve. V osrednji vdolbini, ki je sorazmerno majhna v primerjavi z drugimi sortami, je mesnata placenta oranžne barve, v kateri so semena.

Glavne lastnosti melon iz pokrajine La Mancha, zaradi katerih so cenjene, so s senzoričnega vidika njihov izrazit sladek okus, sočnost in gladka struktura sadnega mesa.

4.3 Geografsko območje:

Proizvodno območje „Melón de La Mancha“ je naravna pokrajina „Mancha“, v zgornjem delu reke Guadiana, ki spada pod avtonomno skupnost Kastilja-La Mancha. Vključuje skupnosti Alcázar de San Juan, Arenales de San Gregorio, Argamasilla de Alba, Campo de Criptana, Daimiel, Herencia, Las Labores, Llanos del Caudillo, Manzanares, Membrilla, Puerto Lápice, Socuéllamos, Tomelloso, Valdepeñas in Villarta de San Juan.

4.4 Dokazilo o poreklu:

Program Kmetijske Proizvodnje

Proizvajalci vsako leto izpolnijo setvene deklaracije, v katerih zlasti navedejo podrobnosti o katastrskih parcelah, njihovem stanju in površini, oceni donosov itd., in s kmetijskimi strukturami sklenejo pogodbo o vzajemnih obveznostih, ki vsebuje tehnične specifikacije za proizvodnjo in kakovost „Melón de La Mancha“.

Kmetijske strukture, organizirane v začetni fazi proizvodnje, s sistemom samokontrole skrbijo, da melone z nalepko „Melón de La Mancha“ izpolnjujejo pogoje specifikacij.

4.5 Metoda pridobivanja:

Kmetijske Prakse

Priprava zemljišča: zemlja se prvič preorje oktobra ali novembra do globine 30–40 cm, da se spodnje plasti zemlje dobro zrahljajo. Drugič se zemlja preorje februarja, tokrat bolj plitvo, da se izboljša zemlja. Ko je zemlja tako pripravljena, se parcela zakoliči, da se označi razmik med posajenimi vrstami.

Sajenje: rastline se presajajo od sredine aprila do začetka julija, ko jim dokončno zraste vsaj en pravi list. Sajenje je ročno.

Pridelovalne prakse v dobi rasti: proizvajalci v dobi rasti plodove zalivajo in gnojijo, opravijo pletev in plodove razredčijo, če jih je preveč na eni rastlini, da dobijo primerno komercialno velikost in težo.

Pobiranje: začne se z ročnim trganjem. Sadeži se položijo vzdolž vrst in se nato naložijo na kamionske prikolice. Sadeži se v vročem vremenu pobirajo dva do trikrat na teden, če pa je hladneje pa le enkrat na teden. Pobiranje traja od sredine julija do oktobra.

Postopki po pobiranju in pakiranju

Prevzem in skladiščenje: sadeži se odpeljejo v centre za rokovanje in pakiranje organiziranih prodajnih kmetijskih struktur, kjer se vsaka serija ob uskladiščenju stehta in označi z navedbo rezultata kontrole kakovosti. „Melón de La Mancha“ se vedno skladišči v pokritih prostorih, pri sobni temperaturi in v ustreznih razmerah vlažnosti in prezračevanja.

Rokovanje in pakiranje

velikost „Melón de La Mancha“ se določi po teži sadeža, ki mora biti od 1,8 kg do 4 kg.

Teža največjega sadeža „Melón de La Mancha“ v zaboju ne sme biti za več kot 30 % težja od najmanjšega.

Melone se glede na svojo velikost v prodajo ponudijo v lesenem ali kartonskem pakiranju in/ali embalaži Green box največje teže 120 kg.

Kontrole pošiljk: vsaka paleta s proizvodi, ki so jih dobavili po en ali več proizvajalcev, mora imeti nalepko sledljivosti, ki omogoča identifikacijo proizvajalca(-cev) melon, parcel porekla in datuma pakiranja.

Najdaljša doba skladiščenja „Melón de La Mancha“ je 45 dni od datuma pobiranja.

Vsako serijo je treba kontrolirati na podlagi skupnega vzorca, da se oceni skladnost razvrščanja po velikosti pri pakiranju. Serija se zavrne, če se pri več kot 3 % sadežev ne upošteva zahtevana najmanjša ali največja teža, ali če v več kot 20 % kontroliranih zabojčkov ni upoštevano pravilo, da teža največje melone v posameznem paketu ne sme biti za več kot 30 % težja od najmanjše melone, ne da bi jo presegla za več kot 50 %.

Celotna serija se kontrolira na podlagi zmanjšanega vzorca (ki vsebuje število sadežev, katerih skupna teža ne presega 10 % skupne teže sadežev, ki sestavljajo skupni vzorec), da se oceni skladnost melon z zahtevami zrelosti in preveri, ali sadno meso ni steklasto in ali se semena držijo sadnega mesa.

4.6 Povezava:

Zgodovinska povezava

Melona „Piñonet“ ali „Piel de sapo“ je ena od vrtnarskih kultur, značilnih za naravno pokrajino La Mancha, in zlasti severnovzhodno pokrajino Ciudad Real (35 % nacionalne proizvodnje izvira iz te pokrajine), ki dopolnjuje dejavnost družinskih kmetijskih gospodarstev, katerih prihodki so večinoma odvisni od gojenja vinske trte in žit.

Najverjetneje so gojenje melone v La Mancho prinesli Arabci.

Najstarejši zgodovinski vir je izvirnik dela „Traité agricole“ (Kmetijska pogodba) Ibn Bassala al-Tulaytubija, učenca Ibn Wafida, vizirja Yahya ben Ismail al-Mamouna, ki je v samostojnih muslimanskih kraljestvih Toledo (1043–1075) in Valencija (1065–1075) vladal pod imenom Yahya I al-Mamoun.

Povezavo tega proizvoda z območjem proizvodnje je mogoče dokazati z vpisom „Melón de La Mancha“ v španski seznam tradicionalnih proizvodov (Ministrstvo za kmetijstvo, ribolov in prehrano, 1996, str. 332).

Naravna povezava

Ravnina La Mancha je skoraj popolnoma ravna kotlina, pokrita z usedlinami, iz katere se tu in tam dvigajo posamezni griči. Povprečna nadmorska višina je od 500 do 700 m.

Usedline na dnu kotline so nastale z drobljenjem kamnin (peščenec, kalcit in ilovica) in pod vplivom karbonatne skorje. Zemlja, na kateri se goji melona, je plitva orna zemlja, saj sega le do globine 35 cm, ki je manj rodovitna in ima nizko vsebnost organskih snovi ter visoko stopnjo pH. Gre za zelo prepustno peščeno ali ilovnato-peščeno prst, z visoko vsebnostjo mineralov, s slojem neposredno pod površjem iz apnenca in kamenja, ki je porozna in preprosta za oranje.

Ker je pokrajina daleč od območja vpliva vlažnih atlantskih vetrov, ima hladno in suho podnebje. Količina padavin znaša le od 300 do 400 mm, medtem ko je poleti veliko sonca in močno izhlapevanje. Temu je treba dodati temperaturna nihanja med dnevom in nočjo, ki znašajo od 18 do 20 °, in nizko relativno vlažnost.

Te zemeljske in podnebne razmere dajejo proizvodu posebne kakovostne lastnosti, ki se nanašajo na velikost, barvo, lupino, zunanjo obliko sadežev, sestavo in strukturo pulpe, sočnost in sladek okus sadnega mesa.

Zlasti je treba poudariti visoko vsebnost sladkorja. Zaradi visokih temperatur, veliko sonca in nizke relativne vlažnosti prihaja do močnega sončnega obsevanja in izhlapevanja. Poleg tega rastlina zaradi temperaturnih nihanj med dnevom in nočjo ponoči vdihava manj snovi iz svojih zalog, kar povečuje čisto fotosintezo. V teh razmerah je vsebnost sladkorja višja, saj je najmanjša vsebnost sladkorja „Melón de La Mancha“ 13 °Brix.

4.7 Nadzorni organ:

Predvideno je, da je za nadzor in sistem certificiranja proizvoda pristojen spodnji zasebni nadzorni organ:

Naziv: Servicios de Inspección y Certificación, S.L. (SIC) Naslov: C/ Ciudad, 13-1 45002 Toledo ESPAÑA Tel. +34 925285139 Faks +34 925285139 E-naslov: sic-toledo@sicagro.org http://www.sicagro.org

Naziv: Ecoagrocontrol, S.L. Naslov: C/ Lepanto, 16, ático B 13630 Socuellamos (Ciudad Real) ESPAÑA Tel. +34 926532628 Faks +34 926539064 E-naslov: tecnico@ecoagrocontrol.com

Gre za organizacijo, ki jo je odobril pristojni organ, in je v skladu s standardom UNE-EN 45011.

4.8 Označevanje:

Označbe melon vsebujejo navedbo „Indicación Geográfica Protegida (ZGO) Melón de La Mancha“ in morebiti tudi oznako skladnosti, ki jo proizvodu podeli certifikacijski organ nadzorne ustanove.

(1) UL L 93, 31.3.2006, str. 12.